На основу члана 18. став 1. Закона о регулисању јавног дуга Републике Србије по основу неисплаћене девизне штедње грађана положене код банака чије је седиште на територији Републике Србије и њиховим филијалама на територијама бивших република СФРЈ („Службени гласник РСˮ, бр. 108/16, 113/17 и 52/19) и члана 42. став 1. Закона о Влади („Службени гласник РСˮ, бр. 55/05, 71/05-исправка, 101/07, 65/08, 16/11, 68/12-УС, 72/12, 7/14-УС, 44/14 и 30/18-др. закон),

Влада доноси

У Р Е Д Б У

О ИЗМЕНАМА И ДОПУНАМА УРЕДБЕ О ПОСТУПКУ

ЗА УТВРЂИВАЊЕ ПРАВА НА ИСПЛАТУ ДЕВИЗНЕ ШТЕДЊЕ ГРАЂАНА

Члан 1.

У Уредби о поступку за утврђивање права на исплату девизне штедње грађана („Службени гласник РСˮ, бр. 8/17, 9/18 и 61/19), у члану 9. после става 1. додаје се нови став 2, који гласи:

„Амортизационе обвезнице емитују се у серијама, у роковима доспећа утврђеним чланом 5. Закона, у укупним износима полугодишњих рата које доспевају за наплату.”.

Досадашњи ст. 2-5, постају ст. 3-6.

У досадашњем ставу 6, који постаје став 7, после речи: „свог наследног дела” додају се речи: „заокружено на цео број обвезница”.

Досадашњи став 7. постаје став 8.

Члан 2.

У члану 11. став 1. речи: „у висини доспеле рате” бришу се.

Додаје се став 3, који гласи:

„У случају да девизни штедиша нема отворене наведене рачуне, односно не достави Управи податке о отвореним рачунима из става 1. овог члана, упис и исплата доспелих серија врши се у складу са чл. 13. и 14. ове уредбе.”.

Члан 3.

Члан 13. мења се и гласи:

„Члан 13.

Упис серија амортизационих обвезница на емисиони рачун Републике Србије врши се на основу акта Владе о издавању обвезница Републике Србије.

Амортизационе обвезнице емитују се у серијама:

1) амортизационе обвезнице серије SDS1 2020, са датумом доспећа 28. фебруар 2020. године;

2) амортизационе обвезнице серије SDS2 2020, са датумом доспећа 31. август 2020. године;

3) амортизационе обвезнице серије SDS3 2021, са датумом доспећа 28. фебруар 2021. године;

4) амортизационе обвезнице серије SDS4 2021, са датумом доспећа 31. август 2021. године;

5) амортизационе обвезнице серије SDS5 2022, са датумом доспећа 28. фебруар 2022. године;

6) амортизационе обвезнице серије SDS6 2022, са датумом доспећа 31. август 2022. године;

7) амортизационе обвезнице серије SDS7 2023, са датумом доспећа 28. фебруар 2023. године;

8) амортизационе обвезнице серије SDS8 2023, са датумом доспећа 31. август 2023. године.

Пренос обвезница на власничке рачуне хартија од вредности за лица која су остварила право на исплату девизне штедње, односно право на амортизационе обвезнице, врши се, на основу података о отвореним власничким рачунима које Управа доставља Централном регистру приликом уписа серија амортизационих обвезница.

За лица која су остварила право на исплату девизне штедње, односно право на амортизационе обвезнице, а који немају отворене власничке рачуне хартија од вредности у Централном регистру, односно податке о истим нису доставили Управи до дана уписа емисије, амортизационе обвезнице ће бити уписане на привремене рачуне у Централном регистру.

Након отварања власничког рачуна, лице из става 4. овог члана, врши пренос обвезница са привременог рачуна у Централном регистру, на свој власнички рачун испостављањем налога банци за пренос и о истом обавештава Управу.

Даном уписа амортизационих обвезница у Централни регистар, лица која су остварила право на исплату девизне штедње, односно право на амортизационе обвезнице постају законити имаоци амортизационих обвезница.”.

Члан 4.

После члана 13. додаје се члан 13а, који гласи:

„Члан 13а

Амортизационим обвезницама одређене серије може се трговати до три радна дана пре доспећа дате серије.”.

Члан 5.

Члан 14. мења се и гласи:

„Члан 14.

Исплата доспелих серија из члана 13. ове уредбе, врши се на захтев Управе преко Централног регистра. Управа врши уплату новчаних средстава на девизни рачун Централног регистра код Народне банке Србије.

Централни регистар преноси новчана средства на рачуне банака код којих су законити имаоци амортизационих обвезница отворили рачуне у складу са чланом 11. ове уредбе, а које врше пренос тих средстава на наменске девизне рачуне законитих ималаца амортизационих обвезница.

У случају да законити ималац није отворио девизни рачун код банке, Централни регистар неисплаћена новчана средства враћа Управи док се не стекну услови за исплату неизмирених средстава законитим имаоцима.

Законити ималац амортизационих обвезница који је уписан у Централни регистар након доспећа једне или више серија, као и законити ималац из става 3. овог члана, обавештава Управу о отвореним рачунима из члана 11. ове уредбе.

У случају из става 4. овог члана, исплату доспелих серија Управа врши преносом средстава на новчани рачун законитог имаоца амортизационих обвезница у року од 60 дана од дана пријема обавештења из става 4. овог члана.

Након извршене исплате, Централни регистар врши испис доспеле серије амортизационих обвезница.”.

Члан 6.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-773/2020

У Београду, 30. јануара 2020. године

В Л А Д А

ПРЕДСЕДНИК

Ана Брнабић, с.р.